google/wiki40b huggingface dataset:
Dissimilis

Dissimilis er en kulturorganisasjon for mennesker med utviklinghemming. Dissimilis har i over 30 år jobbet aktivt for at mennesker med utviklingshemming skal ha en plass i det kulturelle landskap og i samfunnet som likestilte utøvere og mennesker. Organisasjonen er delt inn i Dissimilis Kompetansesenter og Dissimilis Norge . I Norge har forbundet om lag 700 medlemmer fordelt på 85 grupper. I tillegg har forbundet grupper i andre land som Sverige, Spania, Cuba, Den dominikanske republikk og Russland.
Dissimilis ble startet som et musikalsk ensemble på 1980-tallet etter initiativ fra Kai Zahl. Arne Furuseth utviklet et fargekodesystem som erstatning for noter i 1978. For at utviklingshemmede skulle få mulighet til å spille i band, overførte i 1982 Kai Zahl fargekodesystemet fra lerret til lyspærer. Dette resulterte i det som fikk navnet Blostoppbandet. I 1985 ble Dissimilis stiftet.
I 1987 skrev Kai Zahl og Arne Furseth musikalen Dissimilis – en annerledes musikal som ensemblet satte opp i Oslo Konserthus. Oppsetningen ble en suksess med ni utsolgte forestillinger og førte til mye medieomtale. Ensemblet fikk dessuten juryens hederspris under Spellemannprisen i 1987 og Kai Zahl fikk Teskjekjerringprisen for 1987. 
Etterhvert ble det opprettet tilsvarende grupper over hele landet, og i 1992 ble Landsforbundet Dissimilis dannet som en paraplyorganisasjon for disse. I dag bærer paraplyorganisasjonen navnet Dissimilis Norge. Året etter ble Dissimilis Kompetansesenter opprettet, som i dag har over 100 elever med stort spenn, både alders og funksjonsmessig. Prinsesse Astrid, fru Ferner er landsforbundets høyeste beskytter. Forbundet gir ut medlemsbladet Dissimilis.
I 2009 viste TV 2-serien Uten hemninger, en serie i seks episoder om Dissimilis' oppsetning av «Jenny –  en annerledes opera». I TV-serien følger en ensemblet i jobben frem mot premieren i Den Norske Opera & Ballett 6. november 2008. Stortingsrepresentantene kåret Dissimilis som Årets Peer Gynt 2010. Prisen ble delt ut under Peer Gynt-stemnet den 28. juli 2010.
2009 var en turbulent tid hvor fem personer i administrasjonen sa opp i protest mot lederstilen til styreleder.
I desember 2010 satte Dissimilis Kompetansesenter opp forestillingen "Lykkelandet Limbo", som har blitt spilt 10 ganger, i operaen, i Bærum Kulturhus og i Sandefjord. Venstre-leder Trine Skei Grande skrev etter å ha sett denne "Det er en annerledes forestilling, men kanskje mer imponerende og mer tankevekkende enn mye annet jeg har sett på scenen."
I Will Sing the Wondrous Story

«I Will Sing the Wondrous Story» er en amerikansk salme. Teksten ble skrevet av Francis H. Rowley i 1886. Originalteksten begynte med «Can't you sing the wondrous story…». Ira Sankey endret den før han publiserte hymnen i 1887-utgaven av hans Sacred Songs and Solos.
Melodien ble skrevet av Peter Bilhorn i 1886. Alternativ melodi er «Ryfrydol» av Rowland H. Pritchard, skrevet i 1830.
Rowley skrev om sangen: «Jeg var prest i the First Church of North Adams [Massachusetts] på den tiden hymnen ble skrevet i 1886, så vidt jeg kan huske. Kirken og fellesskapet opplevde en periode med uvanlig interesse for religiøse saker, og jeg ble assistert av en bemerkelsesverdig ung sanger med navn Peter Bilhorn. En kveld etter at gudstjenesten var ferdig sa han: «Hvorfor skriver du ikke en hymne som jeg setter musikk til? I løpet av natten kom disse mest upretensisøse og helt uverdige versene til meg. For noen år siden gikk jeg ned en London-gate en kveld rundt klokken elleve. Jeg oppdaget foran meg en gruppe Frelsesarmé-folk som holdt en gudstjeneste, og mens jeg kom nærmere dem falt det meg inn at hymnen de sang var kjent. Så gikk det opp for meg at det var denne»».

Norsk versjon

Den norske tittelen er «Syng for meg den gamle sangen».
Qvales ensemble

Qvales ensemble er et norsk viseband fra Bergen ledet av Frode Qvale. Bandet ga ut debutplaten Grønn på Kirkelig kulturverksted våren 2004 med musikk av Frode Qvale og tekster av Gunnar Roalkvam. Platen ble produsert av Stian Carstensen og Frode Qvale.
Riis Flyrederi

E. Riis Flyrederi A/S var et norsk flyselskap som ble stiftet av Einar Riis Johansen i 1961.
Selskapet opererte ikke lufttrafikk i egen regi, men drev utelukkende med utleie av fly til andre flyselskaper på såkalt «dry lease»- basis. Det vil si at leieforholdet omfattet leie av selve flyet, uten mannskap, og at leietaker var ansvarlig for all drift og vedlikehold i leieperioden.
Selskapets flåte bestod av Douglas DC-3 Dakota, og følgende fly var registrert i Norges luftfartøyregister LN-RTA, LN-RTW, LN-LMR. LN-PAS. Flyene ble leid ut til blant annet Widerøe.
Selskapet opphørte rundt 1968.
PASOK

Historie

Partiet ble stiftet den 3. september 1974, og har sine røtter i Den panhellenske frihetsbevegelsen (PAK) som ble startet i eksil av Andreas Papandreou i 1968, mens Hellas ble styrt av en militærjunta.
I 1981 vant PASOK parlamentsvalget og Papandreou ble statsminister. Etter to perioder med regjeringsmakten alene tapte partiet valget i 1989, og gikk for en kort periode med i en samlingsregjering under ledelse av Nytt demokrati. I 1993 vant PASOK på nytt, men regjeringens arbeid ble overskygget av gamle skandaler, og i tillegg forverret Andreas Papandreous helsetilstand seg dramatisk.
I 1996 overtok Kostas Simitis ledelsen av partiet og regjeringen, som satte i gang store reform- og infrastrukturprosjekter, og brakte Hellas inn i EUs økonomiske og monetære union (Euro-samarbeidet).
I 2004, under trykket av meningsmålinger som utviklet seg i mindre gunstig retning for PASOK, gjennomførte partiet et generasjonsskifte, og Georgios Papandreou, sønn av Andreas, ble ny partileder. Til tross for at han er sønn av partistifteren, samtidig som sterke krefter i partiet ønsker en politikk som viderefører tradisjonen fra hans far Andreas, regnes Georgios Papandreou for å tilhøre partiets reformorienterte fløy.
PASOK tapte parlamentsvalgene både i 2004 og 2007 mot Nytt demokrati, men ved valget den 4. oktober 2009 ble PASOK på nytt største parti. Det oppnådde da 43,94 prosent av stemmene, og fikk med 160 mandater av totalt 300 rent flertall i parlamentet.
Georgios Papandreou tiltrådte som ny gresk statsminister 6. oktober 2009, bare 2 dager etter valget, og avløste dermed den konservative Kostas Karamanlis fra Nytt demokrati. I 2010 ekskalerte markedets bekymring for vedvarende, strukturelle underskudd på statsbudsjettet og Hellas' mulighet til å overholde sine låneforpliktelser, noe som ledet landet ut i en gjeldskrise. I parlamentsvalgene i mai 2012, juni 2012 og januar 2015 fikk PASOK henholdsvis 13,2, 12,3 og 4,7 % av stemmene, og partiets tradisjonelle rolle ble i stor grad overtatt av venstrepopulistiske SYRIZA.

Internasjonal tilknytning

PASOK er tilknyttet Det europeiske sosialdemokratiske partiet, og er medlem av Sosialistinternasjonalen, som har vært ledet av Georgios Papandreou siden 2006.
Bdelyropsis

Utseende

Middelsstore, ovale, mer eller mindre metallisk fargede skarabider.

Utbredelse

Slekten er utbredt i Mellom- og det nordligste Sør-Amerika, fra Mexico i nord til Venezuela i sør.
Kurt Kristoff von Schwerin

Biografi

Schwerin kom tidlig inn i den nederlandske hæren, hvor han tjenestegjorde under slagene ved Schellenberg og Blenheim. I 1707 ble han utnevnt til oberstløytnant i hæren av hertugen av Mecklenburg-Schwerin, og deltok følgelig ved slagene Ramillies og Malplaquet. Han deltok også sammen med den svenske kommandøren Magnus Stenbock ved slaget ved Gadebusch. I 1713 var han sammen med Karl XII av Sverige sa han ble tatt til fange i Bender etter sammenstøtet. I 1718 ble han for øvrig forfremmet til generalmajor. I 1719 møtte Schwerin hæren fra Hannover som invaderte Mecklenburg, hvor han blant annet utførte flere bemerkelsesverdige inngrep ved Walsmühlen den 6. mars 1719. 
Året etter gikk han inn i tjeneste for kongen av Preussen, hvor han først ble satt til å utføre diplomatiske oppgaver før han ved årsskiftet 1722–1723 fikk kommandoen over et infanteriregiment. I 1730 var han som generalmajor medlem av krigsretten som stilte kronprins Fredrik for rettergang etter at han hadde forsøkt å desertere. I 1733 avgjorde han for øvrig striden i Mecklenburg som øverste leder for den prøyssiske hæren. I 1734 ble han ytterligere forfremmet til generalløytnant, og i 1739 ble han general for infanteriet. I løpet av regjeringstiden til Fredrik Vilhelm I var Schwerin også involvert i mye administrativt arbeid.

Under Fredrik den store

Fredrik Vilhelms etterkommer Fredrik den store forfremmet han til generalfeldmarschall og gjorde han samtidig til greve. I slaget ved Mollwitz den 10. april 1741 viste Schwerin lederskap da kongen hadde flyktet fra slagmarken, og han snudde det som så ut til å ende med tap til en seier som til slutt avgjorde Preussens herredømme over Schlesien. Etter at den første schlesiske krigen var over ble han guvernør i de viktige festningsbyene Brieg og Neisse. Under den andre schlesiske krigen (1744–1745) kommanderte Schwerin hæren som marsjerte fra Glatz og som møtte kongens hær ved bymurene til Praha. Schwerin spilte deretter en avgjørende rolle i beleiringen og erobringen av byen i september 1744.
En stund etter dette, da kong Fredrik II ble tvunget til å trekke seg ut av Böhmen, utmerket Schwerin seg seg nok en gang som hærfører. Etter dette trakk han seg tilbake til sitt eget hjem hvor han ble værende i fredsårene som fulgte. Schwerin dukket for øvrig opp igjen på slagmarken da syvårskrigen brøt ut i 1756, og under det første felttoget ledet han krigen på den schlesiske siden av Böhmen. Året etter fulgte han den samme ruten som i 1744, og møtte igjen Fredrik utenfor Praha. Den 6. mai under slaget ved Praha ble han skutt og drept da han ledet venstreflanken til den prøyssiske hæren i angrepet på Praha.
Rugård amt

Rugård amt ble opprettet i 1662 av det tidligere Rugård len samt Vissenbjerg sogn fra det tidligere Hagenskov len. Amtet bestod kun av et enkelt herred, nemlig Skovby. Amtet ble nedlagt ved reformen av 1793, og inngikk deretter i Odense amt.
1. divisjon fotball for menn 2006

Opp- og nedrykk

De to beste lagene rykket direkte opp til Eliteserien 2007, mens nummer tre spilte kvalifisering om opprykk mot nummer 12 i Eliteserien. Fire lag rykket ned til 2. divisjon 2007.
Opprykk: Strømsgodset og Aalesund
Kvalifisering: Odd Grenland beholdt plassen etter kvalifiseringskamper mot Bryne
Nedrykk: Pors Grenland, Manglerud Star, Follo og Hødd
VIRVE

VIRVE (finsk: VIRanomaisVErkko, radionett for myndigheter) er et landsdekkende TETRA-basert radionett for myndigheter og nødetater i Finland. Det tilsvarer det norske Nødnett og det svenske RAKEL-nettet. 
VIRVE eies av det finske Innenriksministeriet. Nettet ble bygget mellom 1998 og 2003. Det er over 60 000 brukere og ca. 1 300 basestasjoner over hele Finland.
Janne Langaas

Teatersjef

Fra 1. januar 2011 er hun ansatt som teatersjef for det nyetablerte Teater Innlandet, i en åremålsstilling. Åremålet for teatersjefsstillingen er på 5 år, og Langaas fikk fornyet åremålet etter den første perioden. I januar 2018 ble det kjent at Langaas ikke kom til å søke ytterligere forlengelse, og at hun derfor gir seg som teatersjef i 2020.

Figurteater

Langaas' produksjonsselskap Barske Glæder Produksjoner hadde i 2009 premiere på forestillingen Først kom ingenting, så kom ingenting. Manus var skrevet av Janne Langaas selv, og regien var ved Espen Dekko, som også var ansvarlig for figurene som ble benyttet i forestillingen. Produksjonen handlet om den norrøne skapelsesmyten, og  mottok i 2010 Birgit Strøms minnepris under figurteaterfestivalen Fri Figur.
Litosphingia

Utseende

Middelsstore (vingespenn ca. 50 millimeter), omtrent ensfarget grå svermere.
Forvingen har korte, mørke lengdestreker.

Levevis

Larven lever på planter i slekten Vitex (Lamiaceae).

Utbredelse

Slekten er utbredt i det sørlige og østlige Afrika.
The Men They Couldn't Shave

The Men They Couldn't Shave er et norsk rockeband, dannet i 2000 på Jessheim.
Grunnleggerne av den spesielle sjangeren Nordicana, som blander rock/country/roots/americana/punk med tekster påvirket av den amerikanske hverdagen og livet i det kalde Norge. Bandet har utgitt fire musikkalbum og en EP pr. 2013, hvorav den nest siste It's just Restlessness er en CD-boks med hele 29 sanger og et stort 76-siders hefte med bilder og tekst.
Lydisk

Lydisk var språket i oldtidsriket Lydia i Lilleasia. Lydisk regnes til de anatoliske språk, en undergruppe av de indoeuropeiske språk.
Piero Meriggi la frem sterke beviser for at språket var indoeuropeisk i 1936, og Onofrio Carruba viste i 1959 at språket viste likheter med språkene i den anatoliske språkgruppe. Lydisk språk er attestert i skriblerier og graffiti og på myntforklaringer fra slutten av 700- eller begynnelsen av 600-tallet f.Kr. og ned til 200-tallet f.Kr., men velbevarte inskripsjoner av nødvendig lengde er begrenset til 400- og 300-tallet f.Kr., det vil si til perioden av persisk overherredømme. Lydiske tekster er således effektivt samtidige med de i lykisk.
Innenfor den anatoliske gruppe har lydisk en unik og problematisk posisjon grunnet hovedsakelig til at det er fortsatt svært begrenset materiale og forståelse for språk, og deretter til antallet trekk som ikke er delt med andre anatoliske språk. Det er ikke for tiden kjent om disse trekkene eller egenskapene representerer særskilte før-lydiske utviklinger i eller opprettholdelse av arkaiske egenskaper som siden har gått tapt i andre anatoliske språk. Inntil mer tilfredsstillende kunnskap blir tilgjengelig, forblir statusen for lydisk innenfor de anatoliske språk «særskilt».
Bevarte lydiske tekster teller noe over et hundre, alle unntatt noen få har blitt funnet i eller i nærheten av den lydiske hovedstaden. Mindre enn tretti av inskripsjonene består av mer enn noen få ord og er rimelig fullstendige. Et flertall av inskripsjonene er på stein, og er gravmonumenter i konteksten, men flere er bestemmelser/forordninger på av en eller annen måte, og rundt et halvt dusin tekster synes å være poesi med et trykkbasert versemål og vokalt halvrim på linjens slutt. Gravinskripsjoner omfatter mange gravskrifter som typisk sett begynner med ordene eś wãnaś («denne graven»), foruten også korte graffitier.
Strabon nevner at på hans tid, det vil si 100-tallet f.Kr., hadde det lydiske språk blitt utdødd i Lydia, men at det fortsatt ble snakket blant den flerkulturelle befolkningen i Kibyra (dagens Gölhisar) i sørvestlige Anatolia av etterkommerne av de lydiske kolonistene som hadde grunnlagt byen.
Anders Rønningen

Familie

Han er sønn av Jon Rønningen, og tvillingbror til Thomas Rønningen (nordisk mester, 2008, gresk-romersk bryting).
Slaget om Haengju

Bakgrunn

I de andre uken i februar 1593 rykket en japansk hær på 30 000 mann kommandert av Ukita Hideide og Katō Kiyomasa mot Haengju-festningen for å okkupere landet rundt Goyang. Japanerne hadde tidligere vunnet slaget ved Byeokjegwan men på grunn av admiral I Sun-sins arbeid med å forhindre forsyningsskip i å nå vestkysten av den koreanske halvøya begynte de å gå tom for forsyninger. Derfor var det viktig for de japanske styrkene at de fort ble ferdige med beleiringen av Haengju.

Angrepet

Ukita Hideide var den japanske generalen som hadde vunnet slaget ved Byeokjegwan. Han var sikker på en ny seier da han og Katō Kiyomasa marsjerte ut av Hanseong med 30 000 soldater for å forhåpentligvis ødelegge hæren på 2 300 mann i Haengju-festningen. 
Kvelden Ukita ankom Haengju delte han styrken sin i tre deler og omringet festningen. Ukita og Katō visste at de kunne knuse koreanere bare gjennom deres overlegene antall soldater og beordret de japanske soldatene til å enkelt nok rykke oppover skråningene ved Haengju. Omtrent 0600 på morgenen 12. februar startet japanerne sitt angrep uten å ha noen større overordnet angrepsplan. 
Mens de japanske soldatene kjempet for å bryte gjennom trepalisademurene og -gjerdene, beskjøt koreanerne dem med piler arkebuser og kastet kampesteiner og trestammer på dem, og brukte sine hwach'aer effektivt fra Haengju-festningen. Selv om japanerne overrumplet koreanernes første forsvarslinje klarte de ikke å bryte seg gjennom flere. Totalt satte japanerne i gang ni gjentatte angrep.
Etter disse mislykkede ni angrepene mot de koreanske linjene beordret Katō en tilbaketrekning. Både Katō og Ukita var sårede, og det var også andre viktige japanske kommandanter; Ishida Mitsunari, Maeno Nagayasu og Kikkawa Hiroie. Koreanerne hadde påført japanerne mer enn 10 000 døde og sårede under slaget, og de gjenvant også 727 spyd og sverd fra de tilbaketrekkende japanerne. 
Både strategi og posisjon bidro til det japanske nederlaget. Etter slaget hevdet Gwon Yul at koreanernes seier skyldtes bruken av hwach'aer. Japanernes tette formasjoner når de klatret oppover åssida var ideell for å kaste ting på dem, siden skaden ble spredt ut over store områder. Til slutt hjalp også Gwon Yuls sterke personlighet til å opprettholde den koreanske moralen selv når de var tallmessing underlegene.

Etterspill

Selv om denne seieren bidro til japanernes første tilbaketrekning fra Korea invaderte de igjen i 1597 og ble da ikke endelig drevet tilbake før i 1598. 
Etter krigen, i 1602, oppførte kong Seonjo et monument for general Gwon Yul og Haengju-soldatene, men dette monumentet ble senere ødelagt under koreakrigen. Fra 1960-tallet til 90-tallet konstruerte den sørkoreanske regjeringa et nytt monument i Haengju som nå er åpent for turister.
Galleri Bodøgaard

Galleri Bodøgaard ligger på historisk grunn ca. 2,5 km fra Bodø sentrum, midt mellom Bodøgård, Nordlandsmuseets friluftsavdeling i Bodøsjøen, Bodin kirke, og Nordland kultursenter. Galleriet framstår i dag som Nord-Norges største private samling av kunst- og kulturgjenstander og er fra sommeren 2003 utbygd med nesten 600 kvadratmeter utstillingsplass i tillegg til et uteareal med skulpturer av blant annet Lars Vilks og Steinar Christensen.

Om samlingen

«Galleri Bodøgaard» er over mange år og på idealistisk grunnlag bygget opp av billedkunstner Oscar Bodøgaard og hans sønn Harald Bodøgaard (billedkunstner og skulptør) samt familien forøvrig. og består av en etnografisk samling, en unik ikonsamling og et fast galleri.
Ikonsamlingen med over 80 russiske, polske og greske ikonarbeider er samlet av Oscar Bodøgaard gjennom et langt liv. Her er også en russisk bibel/evangeliebok fra 1796, innbundet i messing med håndmalt porselen og illustrert med kobberstikk og tresnitt. Bibelen har trolig tilhørt den russiske tsar Paul Is familie og inneholder også et originalbrev skrevet i 1801 av tsar Alexander I. 
I tillegg har galleriet en omfattende fast samling med flere hundre objekter av omkring hundre billedkunstnere og kunsthåndverkere. Samlingen inneholder både historiske verker og samtidskunst, og er i hovedsak tematert med kunstverk skapt av kunstnere fra Nord-Norge eller med en eller annen tilknytning til landsdelen eller Nordkalotten.
Ryan Bertrand

Landslaget

Han ble tatt ut i Englands EM-tropp til EM i Frankrike 2016.
Hinode

Hinode (日の出町 Hinode-machi) er by i distriktet Nishitama, Tokyo, Japan. I 2005 hadde byen 16 023 innbyggere, et areal på 28,08 km², og en befolkningstetthet på 570,6/km². Hinode ble grunnlagt i 1955 ved ei sammenslåing av landsbyene Hirai og Ōguno, og i 1974 fikk den bystatus. Viktige næringsveier i Hinode er skogbruk og produksjon av tømmer hvor de viktigste tresortene er solsypress og kryptomeria. Byen er også Japans største produsent av kister med om lag 200 000 per år. Viktige attraksjoner i Hinode er Hinodefjellet, de varme kildene og lokale jordbruksprodukter som selges i Hinode Kanyō no Sato.
Foretrukne tall

Renardtall

Den franske hæringeniøren Charles Renard foreslo i på 1870-tallet et sett med foretrukne tall brukt sammen med det metriske system.

Detaljistforpakning

I noen land begrenser forbruker-lovgivningen antallet forskjellige forbrukerpakninger(f-pak) et gitt produkt kan selges i, slik at det skal være lettere for forbrukeren å sammenligne priser.
Et eksempel på en slik regulering er EU-direktivet som behandler væsker (75/106/EEC ). Direktivet begrenser antallet forskjellige vinflaskestørrelser til 0,1, 0,25 (2/8), 0,375 (3/8), 0,5 (4/8), 0,75 (6/8), 1, 1,5, 2, 3, og 5 liter. Tilsvarende lister finnes for mange andre typer produkt.
Mikko Nuora

Karriere

Nuora kom på 1.-plass i det finske mesterskapet i rullestolcurling i 2011 og 2012, med laget Osattomat, der Vesa Hellman var skip.
Grunnkretser i Verran kommune

Grunnkretser i Verran kommune er delområder og grunnkretser som seksjonerer Verran kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Acanthops contorta

Utseende

Arten er middelsstore og slanke knelere. De kjennes lettest på at forbeina er påfallende lange (minst så lange som mellom- og bakbein). Antennene er trådformede og forholdsvis korte. Fasettøynene er mer eller mindre utstående, ofte spisse. Pronotum er mye lengre enn bredt. Forbeina er kraftige, lårene likevel mindre fortykket enn hos de fleste andre knelere. Forlårene- og -leggene har pigger på undersiden og griper mot hverandre for å holde byttet fast, som vanlig hos knelere. Forleggen har en krum, skarp spisstorn. Mellom- og bakbeina kan ha utvidete lår og legger, men føttene er slanke. Vingene er ganske variable og kan være reduserte. Forvingene er vanligvis hornaktige, av ulike form.
Kjemiåret

Kjemiåret (IYC 2011) vil belyse kjemiens betydning for menneskeheten. Markeringer i løpet av året 2011 vil koordineres av IUPAC, International Union of Pure and Applied Chemistry og UNESCO, United Nations Educational, Scientific, and Cultural Organization.

Motto

Motto for IYC2011 er "Chemistry–our life, our future".

Arrangementer

IYC2011 arrangementer organiseres av internasjonale kjemi-organisasjoner som American Chemical Society, Royal Society of Chemistry, Brazilian Chemical Society, Society of Chemical Industry og Royal Australian Chemical Institute, og av regionale kjemiforeninger som European Association for Chemical and Molecular Sciences og Federation of African Societies of Chemistry.
Arteche

Arteche er en kommune i provinsen Eastern Samar på Filippinene. Under folketellingen i 2000 kom man til et befolkningstall på 13 024 i 2 561 husstander.
Fylkesvei 1302

Fylkesvei 1302 går mellom Tørnby og Rømskog kirke i Rømskog kommune. Veien er 2,0 km lang.
Frem til 2019 hadde veien betegnelsen Fylkesvei 110.
Frem til 2019 hadde veien betegnelsen Fylkesvei 812.
Kommunal Rapport

Kommunal Rapport er en ukeavis og en nettavis som gis ut i Oslo av Kommunal Rapport AS, som igjen er heleid av KS . Avisa kom ut første gang i 1987. Avisa dekker kommunesektoren og målgruppa er politikere og ledere i kommunal og fylkeskommunal sektor, inkludert kommunale bedrifter over hele landet. Ukeavisen distribueres på papir. Nettutgaven oppdateres mandag til fredag og er en helt selvstendig abonnementstjeneste, uavhengig av papiret. De to publikasjonene har helt forskjellig innhold.
Ansvarlig redaktør er Britt Sofie Hestvik (siden 2008). Avisa redigeres etter Redaktørplakaten og Vær Varsom-plakaten. Opplaget er om lag 13000.
Schloss Thurn und Taxis

Schloss Thurn und Taxis (egentlig Schloss St. Emmeram) i Regensburg oppstod fra klosteret St. Emmeram fra det 8. århundre. I forbindelse med oppløsningen av postrettighetene fikk fyrstehuset Thurn und Taxis klostereiendommen, og bygget den fra 1812 ut til residens. Slottet bebos fremdeles av fyrstehuset, og er et av de største bebodde slott i Europa. Fyrstefamilien eier også Europas største skogbesittelse.
Skattkammeret og stallmuseet er åpne for besøk. Det er også regelmessig omvisninger i deler av slottet.